
Szombathelyi atléták sport iránti motivációja

Jelen kutatásunkban vizsgáltuk azokat a külső és belső motivációs tényezőket, amelyekkel a fiatal atléták rendelkeznek, illetve azt, hogy milyen a megküzdési képességük.
A vizsgálatban 96 szombathelyi atléta szerepelt, ebből 51 fiú és 45 lány. A vizsgált személyek: gyermek- (25 fő), serdülő- (39 fő), ifjúsági- és junior (32 fő) korosztályba tartozó egyesületben edző atléták.
A atléták sport iránti motivációját a Sport Motivációs Skála, valamint a megküzdési stratégia mérésére alkalmas Athletic Coping Inventory 28 kérdőív segítségével vizsgáltam. Feltételeztük, hogy az atléták sporttevékenységét a belső motivációs tényezők befolyásolják, illetve a megküzdési bázisukkal összefüggésben van az eredményesség. Magasabb belső motivációs irányultsággal bírnak, de ez a különbség nem szignifikáns. Ebben az életkorban a mi adataink szerint a tényleges objektív eredmény nincs összefüggésben a mért motivációs és megküzdési jellegzetességekkel. A „jó versenyzők” jobb belső motivációs irányultsággal és jobb megküzdési potenciállal bírnak, mint a gyenge versenyzők.
Az eredmények azt mutatják, hogy az eredményesség a belső motivációs irányultság a megküzdési stratégia egy alskálájával, az edző általi irányíthatósággal van összefüggésben. Ez utóbbi lehet talán a kutatásunk fő üzenete is. Eszerint az edzőknek nem csak a tényleges eredmények növelésében, hanem a személyiség, ezen belül a motivációk és a megküzdési képességek fejlesztésében is fontos feladatuk van. Különösen igaz ez az ifjúsági és a gyermekkorú versenyzők esetében, hosszútávon ez a fontosabb. Nem a korosztályos, hanem a felnőtt versenyeken derülhet ki a valódi hosszú távú edzői eredményesség.

